钦定古今图书集成/明伦汇编/氏族典/第405卷 > 《廖用贤尚友录》 > 吕元膺
## 钦定古今图书集成/明伦汇编/氏族典/第405卷 > 《廖用贤尚友录》 > 吕元膺

按《唐书吕元膺传》：“元膺，字景夫，郓州东平人。策贤良
高第，调安邑尉。论惟明节度渭北，表佐其府。入拜殿
中侍御史，历右司员外郎，出为蕲州刺史。元和中，累
擢给事中，俄为同州刺史。既谢，帝逮问政事，所对详
诣，因留给事左右。未几，进御史中丞，拜鄂岳观察使。
入拜尚书左丞，为东都留守，改河中节度使。时方镇”
多姑息，独元膺秉正自将，监军及中人往来者无不
严惮。入拜吏部侍郎，正色立朝，有台宰望。以疾改太
子宾客，卒。